作者:貫休
標題:偶作五首
內容:誰信心火多，多能焚大國。誰信鬢上絲，莖莖出蠶腹。嘗聞養蠶婦，未曉上桑樹。下樹畏蠶饑，兒啼亦不顧。一春膏血盡，豈止應王賦。如何酷吏酷，盡為搜將去。蠶蛾為蝶飛，偽葉空滿枝。冤梭與恨機，一見一沾衣。機生機，巧生巧，心鑊烘烘日煎炒。闖蜀眉嚬遊海島，孰雲我輕薄，石頭如何喚作玉。孰雲我是非，豈不見大鵬點翼蓋十洲，是何之物鳴啾啾。君子食即食，何必在珍華。小人食不食，縱食如泥沙。清歌且莫唱，妙舞亦休誇。爾非鳳炙麒麟肉，君不見金陵風臺月榭煙霞光，如今五裡十裡野火燒茫茫。君不見西施綠珠顏色可傾國，樂極悲來留不得。君不見漢王力盡得乾坤，如何秋雨灑廟門。銅臺老樹作精魅，金穀野狐多子孫。幾許繁華幾更改，茫茫慾火欲燒人，惆悵無因為君說。